奉和聖製送張說巡邊
作者：席豫
朝代：唐

paragraphs: 聖主重兵權，分符屬大賢。
中軍仍執政，丞相復巡邊。
翕習戎裝動，張皇廟略宣。
朝榮承睿札，野餞轉行旃。
亭障東緣海，沙場北際天。
春冬見巖雪，朝夕候烽煙。
已勒封山記，猶聞遣戍篇。
五營將月合，八陣與雲連。
經略圖方遠，懷柔道更全。
歸來畫麟閣，藹藹武功傳。